ધો-10માં એ-1 ગ્રેડ મેળવનાર ગાંધીનગર જિલ્લાના મોટાભાગના સ્ટૂડન્ટ્સ અત્યારથી જ મેડિકલ ક્ષેત્રમાં જવા ઉત્સુક છે. ૬૦૦માંથી ૫૫૯ માર્ક્સ (૯૩.૧૬ ટકા) મેળવનાર સેક્ટર-૨૩ની આર.સી પટેલ સ્કૂલની વિદ્યાર્થિની ઋત્વીકા રાઠોડ ડોક્ટર બનવા ઉત્સુક છે. ગાંધીનગર એસ.ટી ડેપોમાં કન્ડક્ટર તરીકે ફરજ બજાવતા પ્રવિણભાઇએ કહ્યું કે મારી દીકરી ઋત્વીકાને હું દેવુ કરીને પણ ડોક્ટર બનાવીશ. અભ્યાસમાં ખુબ હોંશિયાર મારી બન્ને દીકરી ધોરણ-૧થી પ્રથમ નંબર મેળવીને દીકરા સમાન પુરવાર થઇ છે. તેની ભણવાની ઇચ્છા પુરી કરવી એ પિતા તરીકે મારી ફરજ છે.